Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2021/C 284/09)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1)

OZNÁMENIE O ŠTANDARDNEJ ZMENE JEDNOTNÉHO DOKUMENTU

„Pessac-Léognan“

PDO-FR-A0162-AM01

Dátum oznámenia: 7. mája 2021

OPIS A DÔVODY SCHVÁLENEJ ZMENY

1. Zemepisná oblasť

Pre zemepisnú oblasť sa doplnil odkaz na úradný zemepisný kódex. Týmto doplnením sa žiadnym spôsobom nemení hranica oblasti.

Bod 1.6 jednotného dokumentu sa zmenil zodpovedajúcim spôsobom.

2. Vymedzená pozemková oblasť

Do zoznamu stretnutí príslušného národného výboru, ktorý schválil vymedzené pozemkové oblasti, sa doplnil dátum 11. februára 2021.

Účelom tejto zmeny je doplniť dátum, keď príslušný vnútroštátny orgán schválil úpravu vymedzenej pozemkovej oblasti v zemepisnej oblasti výroby. Vymedzenie pozemku zahŕňa určenie pozemkov v zemepisnej oblasti výroby, ktoré sú vhodné na výrobu výrobku, na ktorý sa vzťahuje chránené označenie pôvodu.

Uvedené zmeny nemajú vplyv na jednotný dokument.

3. Agroenvironmentálne ustanovenia

— V kapitole 1 časti VI bode 1 písmene e) sa doplnilo toto ustanovenie: „Odumretý vinič sa musí odstrániť z pozemkov. Na pozemkoch sa nesmie nachádzať žiadny odumretý vinič.“

— V kapitole 1 časti VI bode 2 sa doplnilo toto ustanovenie: „2 – Iné pestovateľské postupy

Úplné chemické ničenie buriny je na pozemkoch zakázané.

Chemické ničenie buriny na úvratiach je zakázané.

Prirodzene sa vyskytujúca a/alebo vysadená vegetácia medzi radmi sa kontroluje mechanickými alebo fyzickými prostriedkami.

Všetky hospodárske subjekty vypočítajú a zaznamenajú svoj index frekvencie ošetrenia.“

Zahrnutie výpočtu indexu frekvencie ošetrenia odráža snahu zvýšiť povedomie hospodárskych subjektov o ich postupoch a používaní prípravkov na ochranu rastlín.

Účelom zákazu úplného chemického ničenia buriny je obmedziť používanie herbicídov. Mala by sa tým posilniť ochrana vinohradníckej pôdy a zároveň by sa tak mali zachovať jej prírodné vlastnosti, ako je úrodnosť, biodiverzita a biologické čistenie. Zákaz preto prispieva ku kvalite a k autentickosti vín.

Účelom týchto zmien je obmedziť používanie prípravkov na ochranu rastlín a viac zohľadniť spoločenský dopyt.

Uvedená zmena nemá vplyv na jednotný dokument.

4. Obeh vín medzi oprávnenými skladovateľmi

V kapitole 1 časti IX bode 5 sa vypúšťa písmeno b) o dátume uvedenia vín do obehu medzi oprávnenými skladovateľmi.

Táto zmena si nevyžaduje žiadne zmeny jednotného dokumentu.

5. Kontrolný orgán

Odkaz na kontrolný orgán sa preformuloval v záujme jeho zosúladenia s formuláciou iných špecifikácií výrobku. Ide o čisto formálnu zmenu.

Táto zmena si nevyžaduje žiadne zmeny jednotného dokumentu.

JEDNOTNÝ DOKUMENT

1. Názov

Pessac-Léognan

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Opis vína (vín)

1. Červené vína

STRUČNÝ PÍSOMNÝ OPIS

Vína majú minimálny prirodzený obsah alkoholu 11 obj. %. Celkový obsah alkoholu v červených vínach po obohatení je najviac 13,5 obj. %.

Vo fáze balenia má každá šarža červeného vína obsah kyseliny jablčnej najviac 0,3 gramu na liter. Vo fáze balenia je zloženie červených vín takéto:

— obsah skvasiteľných cukrov (glukózy a fruktózy) najviac 2 gramy na liter,

— obsah prchavých kyselín najviac 16,33 miliekvivalentov na liter alebo 0,8 gramu na liter vyjadrený ako H2SO4 alebo 0,98 gramu na liter vyjadrený ako kyselina octová.

Celkový obsah kyselín a oxidu siričitého zodpovedá hodnotám stanoveným v právnych predpisoch EÚ.

Červené vína sa vyrábajú najmä z odrody Cabernet Sauvignon N, pôvodnej odrody hrozna s chráneným označením pôvodu Bordeaux. Odroda je dokonale prispôsobená týmto štrkovým pôdam, v ktorých dosahuje optimálnu zrelosť. Cabernet Sauvignon N produkuje vysoko sfarbené vína s robustnou tanínovou štruktúrou, ktoré môžu zrieť mnoho rokov. Vína majú komplexné arómy s častými tónmi čiernych ríbezlí, ktoré časom rozvíjajú dymové, korenisté tóny kože a sliviek.

Cabernet Sauvignon N sa často mieša s odrodami Merlot N a Cabernet Franc N, ktoré dodávajú vínu plnosť a zvyšujú eleganciu. Príležitostne sa mieša s odrodami Malbec, Petit Verdot N a Carmenère N, starými odrodami regiónu Bordeaux, ktoré zvyšujú komplexnosť vín.

VŠEOBECNÉ ANALYTICKÉ VLASTNOSTI

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

2. Biele vína

STRUČNÝ PÍSOMNÝ OPIS

Vína majú minimálny prirodzený obsah alkoholu 11 obj. %. Celkový obsah alkoholu v bielych vínach po obohatení je najviac 13 obj. %.

Vo fáze balenia je zloženie vín takéto:

— obsah skvasiteľných cukrov (glukózy a fruktózy) najviac 4 gramy na liter,

— obsah prchavých kyselín najviac 16,33 miliekvivalentov na liter alebo 0,8 gramu na liter vyjadrený ako H2SO4 alebo 0,98 gramu na liter vyjadrený ako kyselina octová.

Celkový obsah kyselín a oxidu siričitého zodpovedá hodnotám stanoveným v právnych predpisoch EÚ.

Suché biele vína sa vyrábajú hlavne z odrôd Sauvignon B a Semillon B. Keď sú mladé, majú obvykle slamovožltú farbu a sú skôr svetlé. Sú ovocné, živé a energické. Po zmiešaní v rôznych pomeroch s odrodami Sauvignon Gris G a Muscadelle B majú komplexnú vôňu. Postupom času nadobudnú jemnú zlatistú farbu a vyvinú sa v nich veľmi jemné kvetinové arómy, ktoré niekedy pripomínajú lipový kvet a kručinku. Po úplnom dozretí majú biele vína plnšie telo, sú okrúhle a zanechávajú dlhú dochuť v ústach.

VŠEOBECNÉ ANALYTICKÉ VLASTNOSTI

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

5. Vinárske výrobné postupy

5.1. Osobitné enologické postupy

1. Osobitný enologický postup

V prípade červených vín sa povoľujú subtraktívne techniky obohacovania s maximálnou mierou koncentrácie 15 %. Celkový obsah alkoholu v bielych vínach po obohatení je najviac 13 obj. %. Celkový obsah alkoholu v červených vínach po obohatení je najviac 13,5 obj. %.

Okrem uvedeného ustanovenia musia enologické postupy spĺňať požiadavky stanovené na úrovni EÚ a v zákonníku poľnohospodárstva a morského rybolovu.

2. Pestovateľský postup

Minimálna hustota výsadby viniča je 6 500 krov na hektár. Vzdialenosť medzi radmi viniča nesmie byť väčšia ako 1,6 metra a vzdialenosť medzi krami v jednom rade nesmie byť menšia ako 0,8 metra.

Rez viniča sa vykonáva najneskôr v štádiu rozvinutých listov (fenofáza 9 podľa Lorenza) maximálne s 12 púčikmi na ker, a to takto: – krátky rez (alebo rez na čapík) a rez na ťažeň (alebo dlhý rez): ťažeň s najviac siedmimi púčikmi pri odrodách Cabernet Sauvignon N, Cot N, Merlot N, Muscadelle B, Petit Verdot N a Semillon B. Pri odrodách Cabernet Franc N, Carmenère N a Sauvignon B to môže byť najviac osem púčikov. Nachádzajú sa tam maximálne dva čapíky zrezané na jeden púčik. – Rez na čapík sa vykonáva buď na dvoch kordónoch alebo metódou „éventail“ so štyrmi ramenami.

V súlade so zákonníkom poľnohospodárstva a morského rybolovu je zavlažovanie počas vegetačného obdobia viniča povolené iba v prípade, ak trvalé sucho naruší správny fyziologický vývoj viniča a dozrievanie hrozna.

5.2. Maximálne výnosy

60 hektolitrov na hektár

6. Vymedzená zemepisná oblasť

Zber hrozna a výroba, zrenie a fľašovanie a balenie vín sa uskutočňujú na území týchto obcí departementu Gironde na základe úradného zemepisného kódexu platného od 26. februára 2020: Cadaujac, Canéjan, Gradignan, Léognan, Martillac, Mérignac, Pessac, Saint-Médard-d’Eyrans, Talence a Villenave-d’Ornon.

7. Hlavné muštové odrody

Cabernet Franc N

Cabernet Sauvignon N

Carmenère N

Cot N – Malbec

Merlot N

Muscadelle B

Petit Verdot N

Sauvignon B – Sauvignon Blanc

Sauvignon Gris G – Fié Gris

Semillon B

8. Opis súvislostí

Zemepisná oblasť pokrýva severnú časť oblasti chráneného označenia pôvodu „Graves“. Na západe a na juhu hraničí s mestom Bordeaux na ľavom brehu rieky Garonne.

Charakteristické pôdy sú dôkazom skorších tokov rieky Garonne, ktoré sa posunuli na konci treťohôr a počas štvrtohôr v dôsledku postupného topenia pyrenejských ľadovcov. V tom čase so sebou niesli veľké množstvo materiálov, ktoré sa podľa sily prúdov a hustoty sedimentov ukladali na niekdajšie morské dno tvorené vápencovými a lastúrovými nánosmi. Procesom erózie vznikli tieto pôdy:

— pôdy vytvorené na plavených štrkoch alebo okruhliakoch, dosahujúce hĺbku 3 metrov alebo viac,

— pôdy vytvorené na vápenatých, piesčitých a lastúrových íloch, ležiace na podloží z popraskaného a pórovitého vápenca.

Táto pedologická komplexnosť vytvára bohaté prírodné prostredie pre chránené označenie pôvodu.

Štrkové usadeniny, ktoré sa nachádzajú v mierne zvlnenej krajine, vytvárajú v krajine mimoriadne dobre ohraničené valy. Mierne svahy poskytujú vynikajúci prirodzený odtok vody, čomu pomáha veľká sieť malých riek, prítokov rieky Garonne.

Podnebie je vo všeobecnosti typické pre departement Gironde – chladné a vhodné pre vinič vzhľadom na jeho miernosť a pravidelné zrážky. Teplota je regulovaná vďaka ochrane lesa Landes na juhu od Gironde a Atlantického oceánu na západe.

Zemepisná oblasť sa vyznačuje najmä tým, že je situovaná na hranici mesta Bordeaux a miestami vklinená do mestskej aglomerácie.

Ako mesto rástlo, zasahovalo aj do vinohradov. V rámci jedinej zemepisnej oblasti, ktorá sa neskôr stala oblasťou chráneného označenia pôvodu „Pessac-Léognan“, sa od začiatku 20. storočia do 70. rokov 20. storočia stratilo viac ako 3 000 hektárov vinohradov „Graves“ vrátane niekoľkých stoviek hektárov vinohradov kvality „cru“. V tom čase zostalo len 550 hektárov.

Skupina mladých vinohradníkov sa potom chopila rekultivácie vinohradov a vyzývala na reštrukturalizáciu chráneného označenia pôvodu „Graves“. Následne chránené označenie pôvodu „Pessac-Léognan“ získalo na základe dekrétu z 9. septembra 1987 rovnaké postavenie, aké má mestské označenie „Médoc“. Tým sa uznali osobitné vlastnosti zemepisnej oblasti, ktorá pôvodne patrila k „terroiru“ chráneného označenia pôvodu „Graves“ a ktorá je neoddeliteľnou súčasťou jeho zemepisnej oblasti.

Od 17. storočia je potrebné podopierať vinič pestovaný v prímorskom podnebí stĺpmi. Rozsiahle využívanie treláže a dostatočne presná metóda rezania viedli k dobre rozloženej úrode a dostatočnej klenbe na efektívnu fotosyntézu a optimálnu zrelosť. Hustota výsadby je vysoká, aby sa zabránilo nadmernému výnosu každého viniča a aby sa zabezpečila optimálna zrelosť a koncentrácia vín.

Oblasť vymedzenú na zber hrozna tvoria pozemky, ktoré sa vyznačujú štrkovou až piesočnato-štrkovou, ale občas aj ílovito-vápencovou pôdou. Pozemky majú dostatočnú drenážnu kapacitu buď vďaka svojej priepustnosti, alebo umiestneniu na svahoch. Pozemky, ktoré sa nachádzajú na nedávnych aluviálnych ložiskách, piesku alebo nepriepustnom podloží, boli vylúčené.

Tieto starostlivo vymedzené pozemky umožňujú optimálny vývoj miestnych odrôd viniča, ktoré boli v priebehu času vybrané pre svoju schopnosť uchovávania a zrenia. Tieto schopnosti odrážajú skutočnosť, že historicky bolo nevyhnutné prepravovať vína na veľké vzdialenosti.

Červeným vínam prospieva dlhé zrenie, ktoré je potrebné na dosiahnutie zrelosti a optimálneho výrazu pred ich uvedením na trh pre spotrebiteľov.

Suché biele vína vypestované na piesočnatejších alebo ílovitejších pôdach sú výnimočne kultivované kvetinovými a ovocnými tónmi, no nechýba im sviežosť.

V prístave v Bordeaux sa rozvinulo prosperujúce podnikanie, vďaka ktorému sa tieto vína rozvážajú do celého sveta. Blízkosť oblasti chráneného označenia pôvodu spôsobila, že oblasť „Pessac-Léognan“ si rýchlo získala svetovú reputáciu, pričom ťažila z inovatívnych postupov, podporovala vznik podnikov a umožňovala im rozvíjať sa pri zachovaní odvekých postupov.

Takmer všetci výrobcovia „Pessac-Léognan“ sa zúčastňujú predaja „en primeur“ na námestí Place de Bordeaux, čo je tradícia charakteristická pre veľké vína z Bordeaux. Predaj sa uskutočňuje na jar po zbere úrody, pričom makléri, známi ako „courtiers“, pôsobia ako sprostredkovatelia medzi majiteľmi a obchodníkmi s vínom. Po transakcii zostáva víno v starostlivosti predajcu a je uskladnené a zreje, kým nie je pripravené na fľašovanie.

9. Ďalšie základné podmienky (balenie, označovanie, iné požiadavky)

Právny rámec:

vnútroštátne právne predpisy

Druh ďalšej podmienky:

fľašovanie vo vymedzenej zemepisnej oblasti

Opis podmienky:

Na účely zachovania základných vlastností a autentickosti sa vína fľašujú alebo balia v rámci zemepisnej oblasti. Plnia sa do sklenených fliaš alebo do vzduchotesných vákuových obalov s objemom do 5 litrov. Tento postup prebieha v priestoroch, v ktorých sa hrozno zberalo a vyrobilo sa z neho víno. Červené vína zrejú aspoň do 15. septembra roku nasledujúceho po roku zberu. Biele vína zrejú aspoň do 15. marca roku nasledujúceho po roku zberu.

Právny rámec:

vnútroštátne právne predpisy

Druh ďalšej podmienky:

dodatočné ustanovenia o označovaní

Opis podmienky:

Na etiketách alebo u príjemcov a v akýchkoľvek brožúrach sa môže uvádzať väčšia zemepisná jednotka „Vin de Graves“ alebo „Grand Vin de Graves“. Veľkosť písma použitého na túto širšiu zemepisnú jednotku nesmie byť na výšku ani na šírku väčšia ako dve tretiny veľkosti písmen tvoriacich názov chráneného označenia pôvodu.

Klasifikácia „Cru Classé de Graves“ sa môže uviesť namiesto väčšej zemepisnej jednotky „Vin de Graves“ alebo „Grand Vin de Graves“ za predpokladu, že budú dodržané rovnaké podmienky týkajúce sa prezentácie a veľkosti písmen.

Odkaz na špecifikáciu výrobku

https://info.agriculture.gouv.fr/gedei/site/bo-agri/document_administratif-3fcad330-bccb-4c20-853a-89771eac32ae.

(1) Ú. v. ES L 9, 11.1.2019, s. 2.